SKRIFTLIG FORESPØRGSEL E-2252/02

af Ilda Figueiredo (GUE/NGL) til Kommissionen

(23. juli 2002)

Om: EU-støtte

Som følge af overførsel af virksomhed overgår 100 arbejdstagere fra beklædningsvirksomheden Asoni, Lda., beliggende i Cucujães, Oliveiera de Azeméis, Portugal, som ejes af Asoni, SA, med hjemsted i Schweiz, til at arbejde for en anden virksomhed, Cachoeira Confecções, Lda, beliggende i Vila do Conde, og som synes at have tilknytning til koncernen Asoni, SA.

Den nye virksomheds ledelse har imidlertid uden nogen form for begrundelse eller erstatning besluttet at afskedige 6 arbejdstagere, herunder en tillidsmand, hvilket er uacceptabelt efter såvel portugisisk som EU-lovgivning.

Vil Kommissionen oplyse mig, om den er vidende om, at ydes nogen form for EU-støtte til disse virksomheder, og om hvilke foranstaltninger den i bekræftende fald agter at træffe for at beskytte samtlige arbejdstageres ret til beskæftigelse?

Svar afgivet på Kommissionens vegne af Anna Diamantopoulou

(17. september 2002)

I henhold til artikel 8, stk. 3, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), er det i medfør af subsidiaritetsprincippet medlemsstaternes ansvar at iværksætte interventionerne. Ifølge de oplysninger, der er modtaget fra de portugisiske myndigheder, har den pågældende virksomhed ikke modtaget støtte til samfinansiering fra Den Europæiske Fond for Regionaludvikling i programmeringsperioderne 1989-1993 og 1994-1999.

Med hensyn til den fællesskabslovgivning, der finder anvendelse på de forhold, som det ærede parlamentsmedlem anfører for så vidt angår afskedigelse af arbejdstagere, er det Kommissionens opfattelse, at direktiv 98/59/EF(2) ikke synes at finde anvendelse i det konkrete tilfælde(3). I øvrigt hører spørgsmål om individuelle afskedigelser, af den art som det ærede parlamentsmedlem nævner, i princippet ind under national ret i medlemsstaterne, således som fællesskabsretten i øjeblikket er udformet.

Kommissionen vil imidlertid gerne henvise til direktiv 2001/23/EF(4), hvor det i artikel 4 bestemmes, at overførsel af en virksomhed eller bedrift eller af en del af en virksomhed eller bedrift ikke i sig selv giver overdrageren eller erhververen nogen begrundelse for at foretage afskedigelser. Denne bestemmelse er dog ikke til hinder for, at der kan ske afskedigelser af økonomiske, tekniske eller organisatoriske årsager, der medfører beskæftigelsesmæssige ændringer.

I øvrigt fastsætter artikel 6 i nævnte direktiv vilkårene for arbejdstagerrepræsentanternes bevarelse af deres retsstilling og funktion samt bestemmelser om beskyttelsesforanstaltninger for disse repræsentanter i tilfælde af overførsel af en virksomhed.

Endvidere bestemmes det i artikel 7, at overdrageren og erhververen skal underrette repræsentanterne for deres respektive arbejdstagere, som berøres af en overførsel, om bl.a. overførslens sociale følger for arbejdstagerne samt om påtænkte foranstaltninger over for arbejdstagerne.

Arbejdstagere, der anser deres rettigheder for krænkede som følge af manglende overholdelse af kravene i dette direktiv, kan gøre disse rettigheder gældende, i givet fald for en retslig instans, i den pågældende medlemsstat(5).

(1) EFT L 161 af 26.6.1999.

(2) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser (EFT L 225 af 12.8.1998).

(3) Jf. nævnte direktivs artikel 1, stk. 1, a), i), andet led.

(4) Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller dele af virksomheder eller bedrifter (EFT L 82 af 22.3.2001).

(5) Jf. artikel 9 i nævnte direktiv.